KOMMISSIONENS FORORDNING (EF) Nr. 2181/97 af 3. november 1997 om ændring af forordning (EF) nr. 577/97 om gennemførelsesbestemmelser til Rådets forordning (EF) nr. 2991/94 om handelsnormer for visse smørbare fedtstoffer og til Rådets forordning (EØF) nr. 1898/87 om beskyttelse af benævnelserne for mælk og mejeriprodukter i forbindelse med afsætning

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2991/94 af 5. december 1994 om handelsnormer for visse smørbare fedtstoffer (1), særlig artikel 8,

under henvisning til Rådets forordning (EØF) nr. 1898/87 af 2. juli 1987 om beskyttelse af benævnelserne for mælk og mejeriprodukter i forbindelse med afsætning (2), senest ændret ved akten vedrørende Østrigs, Finlands og Sveriges tiltrædelse, særlig artikel 4, stk. 2, og

ud fra følgende betragtninger:

I artikel 2, stk. 1, i Kommissionens forordning (EF) nr. 577/97 af 1. april 1997 om visse gennemførelsesbestemmelser til Rådets forordning (EF) nr. 2991/94 om handelsnormer for visse smørbare fedtstoffer og til Rådets forordning (EØF) nr. 1898/87 om beskyttelse af benævnelserne for mælk og mejeriprodukter i forbindelse med afsætning (3), ændret ved forordning (EF) nr. 1278/97 (4), er der fastsat bestemmelser for angivelse af fedtindholdet i smørbare fedtstoffer; ifølge artikel 2, stk. 3, i den pågældende forordning skal der fastlægges en metode til efterprøvning af overholdelsen af disse bestemmelser;

der er blevet udarbejdet en egnet procedure til kontrol af det angivne fedtindhold i smørbare fedtstoffer, der ikke er omfattet af bestemmelserne i artikel 2, stk. 2, i forordning (EF) nr. 577/97, og denne procedure bør vedtages; dette bør ske ved ændring af forordning (EF) nr. 577/97; det tidspunkt, hvor metoden tages i anvendelse, bør udskydes for at give tid til at indhente erfaringer om dens brug;

de berørte forvaltningskomitéer har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

I forordning (EF) nr. 577/97 foretages følgende ændringer:

1. Artikel 2, stk. 3, affattes således:

»3. Den procedure, der skal anvendes fra den 1. juli 1998 til efterprøvning af, om stk. 1 er overholdt, er fastsat i bilag II.«

2. Bilaget bliver bilag I.

3. Der indsættes følgende bilag II:

»BILAG II

Kontrol af det angivne fedtindhold i smørbare fedtstoffer

Der tages fem stikprøver fra det parti, der skal kontrolleres og analyseres. Der anvendes følgende to procedurer:

A. Det aritmetiske gennemsnit af de fem opnåede resultater sammenlignes med det angivne fedtindhold. Det antages, at det angivne fedtindhold er overholdt, hvis det aritmetiske gennemsnitsfedtindhold ikke afviger mere end 0,5 procentpoint fra det angivne fedtindhold.

B. De fem individuelle resultater sammenlignes med de toleranceinterval (2 %), der er omhandlet i artikel 2, stk. 1, litra b).

Hvis forskellen mellem de fem individuelle resultaters maksimumsværdi og minimumsværdi er mindre end eller lig med 2 %, antages det, at kravene i artikel 2, stk. 1, litra b), er overholdt.

Når overholdelsen er fastslået efter A og B, anses partiet under kontrol for at overholde kravene i artikel 2, stk. 1, litra a) til c), også selv om en af de fem værdier, under den kombinerede testprocedure, falder uden for det angivne gennemsnitlige toleranceinterval på ± 1 %.«

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 3. november 1997.

På Kommissionens vegne

Franz FISCHLER

Medlem af Kommissionen

(1) EFT L 316 af 9. 12. 1994, s. 2.

(2) EFT L 182 af 3. 7. 1987, s. 36.

(3) EFT L 87 af 2. 4. 1997, s. 3.

(4) EFT L 175 af 3. 7. 1997, s. 6.